Minister betaal skulderkenningsboeteMinister Stella Ndabeni-Abrahams. Foto: Kopano Tlape/GCIS Minister Stella Ndabeni-Abrahams het ŉ skulderkenningsboete betaal vir haar oortreding van die afsonderingstydperkregulasies. Volgens Phindi Mjonondwane, woordvoerder van die Nasionale Vervolgingsgesag (NVG), het Ndabeni-Abrahams, minister van kommunikasie en digitale tegnologie, op 21 April ŉ skulderkenningsboete van R1 000 betaal. Ndabeni-Abrahams is aangekla van die oortreding van regulasie 11(B) van die Wet op Rampbestuur. Volgens Mjonondwane is die skulderkenningsboete deur die senior landdros in die Tshwane-landdrosdistrik bepaal. “Die NVG bly daartoe verbind om geregtigheid sonder vrees, guns of vooroordeel te laat geskied. Hierdie straf moet ŉ boodskap stuur dat alle burgers gelyk is voor die reg.” Ndabeni-Abrahams is vroeër deur pres. Cyril Ramaphosa vir twee maande op spesiale verlof geplaas nadat ŉ foto van haar, waar sy saam met vriende middagete nuttig, op sosiale media versprei is. Een van dié verlofmaande is onbetaald. Die voormalige adjunkminister van onderwys, Mduduzi Manana, het die foto van hom en Ndabeni-Abrahams, wat hy as ŉ vriendin bestempel, op Instagram gedeel. Daarin sit die twee saam met verskeie ander mense aan tafel en eet. ‘n Skermgreep uit die video waarin Stella Ndabeni-Abrahams verskoning vir haar gedrag vra. Ramaphosa het Ndabeni-Abrahams ook beveel om die land om verskoning te vra. Sy het kort daarna in ŉ video wat op sosiale media geplaas is, om verskoning gevra omdat sy die bepalings van die staat van algehele afsondering verontagsaam het. “Ek betreur die voorval en is baie jammer oor my optrede. Ek hoop die president en Suid-Afrikaners vind dit in hul harte om my te vergewe,” het Ndabeni-Abrahams in ŉ kort video gesê. “Die president het my dadelik op spesiale verlof geplaas. Ek onderneem om tydens dié verlof by die bepalings te hou. Ek wil die geleentheid gebruik om die president se oproep, dat ons almal die afsonderingsbepalings nakom, te gehoorsaam.” Sy het ook gesê dat die streng bepalings ŉ “nodige ingryping is om die verspreiding van ŉ virus wat reeds verwoesting in talle lande gesaai het, te bekamp”.